**Tatra T3RF** je model českej električky od spoločnosti ČKD Dopravné systémy. Vozne tohto typu boli vyrábané medzi rokmi 1997 a 1999 pre ruských zákazníkov, dva vozne z celkových ôsmich nakoniec skončili aj v Brne. Električka T3RF je odvodená z modelu Tatra T3R vyrábaného v polovici 90. rokov 20. storočia.

Historické pozadie
------------------

Po dodávke 10 nových električiek Tatra T3R do Brna na začiatku roka 1997 objednal podobné vozne aj dopravný podnik z mesta Iževsk, ktorý je jedným z mnohých prevádzkovateľov klasických električiek Tatra T3 v Rusku, na ktorý potom nadviazala ešte objednávka električiek zo Samary. Vozne označené ako T3RF boli dizajnovo zhodné s brnianskou električkou T3R, celkovo však boli zjednodušené (skladacie dvere, klasický pantograf pod.), zároveň ale boli vybavené modernejšou elektrickou výzbrojou.

Konštrukcia
-----------

Interiér brnianskej električky T3RF
Električka T3RF je štvornápravový jednosmerný motorový električkový vozeň. Kostra vozňovej skrine je vyrobená z oceľových profilov a z vonkajšej strany je obložená plechmi; obe čelá vozňa (od architekta Patrika Kotase) s panoramatickými sklami sú zo skleného laminátu. Podlaha vozňa sa nachádza výške 900 mm nad temenom koľajnice. V pravej bočnici vozňa sa nachádzajú troje štvorkrídlové skladacie dvere. Koženkové sedačky pre cestujúcich sú v interiéri rozmiestnené v systéme 1+1 (niektoré iževské vozne 1+2), v zadnej časti vozňa sa nachádza voľný priestor pre kočík. Na rozdiel od vozňov typu T3R nemá typ T3RF dvere s dopytovým otváraním cestujúcimi, podlaha je pokrytá gumovou krytinou, okná vozňa sú v hornej časti posuvné. Kabína vozňa je uzavretá, vodič ovláda vozeň ručným radičom.

Električky T3RF sú vybavené štyrmi trakčnými motormi TE 022, každý z nich poháňa jednu nápravu. Elektrická výzbroj ČKD TV14 je založená na IGBT tranzistoroch, statický menič je od spoločnosti Alstom, prúd je z trolejového vedenia odoberaný klasickým pantografom.

Pri úprave dvoch vozňov pre Dopravní podnik města Brna, ktorú vykonávali dielne Dopravného podniku měst Mostu a Litvínova, došlo k čiastkovým zmenám. Podvozky oboch vozňov boli vymenené za nové (zostavené z dielov dodaných spoločnosťou SKD), električky boli vybavené motormi TE 023, pantografy zostali pôvodné, iba boli doplnené o elektrické sťahovanie a boli vymenené ich hlavice. Interiér zostal bezo zmien, vozy však boli vybavené elektronickým informačným systémom s digitálnymi panelmi, novým prvkom bolo aj dosadenie dopytového otvárania dverí cestujúcimi. Ďalšie menšie úpravy boli vykonané v kabínach vodiča a ďalších častiach vozňa.

Dodávky električiek
-------------------

V rokoch 1997 až 1999 bolo vyrobených celkom 8 vozňov T3RF. Hoci všetky boli pôvodne určené do Ruska, dve električky boli nakoniec dodané do Brna.

| Súčasný štát | Mesto | Stránka | Typ | Roky dodávok | Počet vozňov | Evidenčné číslapri dodaní | Poznámky | Zdroj |
| --- | --- | --- | --- | --- | --- | --- | --- | --- |
| Česko Česko | Brno | stránka | T3RF | 2002 | 2 | 1669, 1670 | pôvodne určené pre  Samaru |  |
| Rusko Rusko | Iževsk | stránka | T3RF | 1997 | 4 | 1000–1003 |   |  |
| Samara | stránka | T3RF | 1999 | 2 | 1205–1206 |   |  |

Prevádzka električiek
---------------------

### Brno

Brniansky vozeň Tatra T3RF evidenčné číslo 1670
Podľa objednávky boli v roku 1999 vyrobené 4 vozne T3RF pre Samaru. Pretože tamojší prevádzkovateľ zaplatil len 50 % z dohodnutej sumy, boli mu dodané iba 2 električky. Dva zostávajúce vozne zostali odstavené v areáli ČKD a po krachu spoločnosti boli v roku 2002 odkúpené brnianskym dopravným podnikom. Pred zaradením do prevádzky boli vozne v Dopravným podniku měst Mostu a Litvínova upravené a vybavené štandardným zariadením, ktoré DPMB používa i u iných typov električiek. Úprava prebiehala v mostových dielňach od júna do septembra 2002, do Brna boli po odskúšaní odoslané v októbri toho istého roku.

Po skúšobných jazdách boli oba vozne označené evidenčnými číslami 1669 a 1670 a zaradené do pravidelnej prevádzky s cestujúcimi 30. novembra 2002. Vozne T3RF trvalo jazdí v súprave 1669+1670, prevádzka v spojení s inými električkami Tatra T3R nie je možná.

### Rusko

Tramvaje T3RF v Samare
Prvé štyri vozne T3RF v roku 1997 zakúpil dopravný podnik v ruskom meste Iževsk, kde dostali evidenčné čísla 1000 až 1003. Všetky električky T3RF tu jazdia sólo.

Dve električky (zo štyroch objednaných) Tatra T3RF boli v roku 1999 dodané do Samary. Vozne označené číslami 1205 a 1206 jazdili od 14. apríla 1999 v stabilnej súprave 1205+1206, v roku 2003 bolo poradie vozňov vymenené, do pôvodného stavu sa vrátilo znova v roku 2010. Od roku 2011 jazdí obe električky ako sólo vozne.

Jeden z dvoch vozňov, ktoré boli pôvodne vyrobené pre Samaru a ktorý teraz jazdí v Brne s číslom 1669, bol v roku 1999 zapožičaný do Moskvy na výročie 100 rokov tamojšej električkovej prevádzky. Podľa tejto električky mali byť modernizované staršie moskovské vozne Tatra T3, zmluva medzi dopravným podnikom a ČKD ale nebola podpísaná a električka T3RF zostala približne rok odstavená vo vozovni bez skúšobných jázd. Potom bol vozeň vrátený späť výrobcovi.

Referencie
----------

1. ↑  MARA, Robert. *Tatra T3 1960–2000: 40 let tramvají Tatra T3*. Praha : K-Report Pavel Malkus, 2001.
2. ↑   *Typový výkres tramvaje T3RF* [online]. Skd.cz, [cit. 2009-05-10]. Dostupné online. Archivované 2015-09-07 z originálu.
3. 1 2  HEMZAL, Martin; Manil; Eda. *Rekonstrukce tramvají T3* [online]. Bmhd.cz, [cit. 2009-05-10]. Dostupné online.
4. 1 2 3 4 5 6 7 8  VYSOKÝ, Robin. Nové vozy T3RF pro Brno. *Městská doprava*, 2002, čís. 5, s. 19–21.
5. ↑   *Evidencia DPMB: vozy T3RF* [online]. Bmhd.cz, [cit. 2009-05-10]. Dostupné online.
6. 1 2   *Izhevsk, Tatra T3RF* [online]. Stts.mosfont.ru, [cit. 2009-05-10]. Dostupné online. (anglicky)[nefunkčný odkaz]
7. 1 2  
 *Samara, Tatra T3RF* [online]. Stts.mosfont.ru, [cit. 2009-05-10]. Dostupné online. (anglicky)
8. ↑   *Tatra Т3RF* [online]. Samaratrans.info, rev. 2009-02-11, [cit. 2009-05-10]. Dostupné online. (rusky)
9. ↑   *Samara, tram car # 1205* [online]. Transphoto.ru, [cit. 2014-03-11]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Tatra T3RF**

Zdroj
-----

*Tento článok je čiastočný alebo úplný preklad článku Tatra T3RF na českej Wikipédii.*

| * z
* d
* u
Električky Tatra vyrábané spoločnosťou ČKD v Prahe |
| --- |
| Štandardné (T) | 
* T1
* T2
* T3 (T3R
* T3RF)
* T4
* T5 (T5A5
* T5B6
* T5C5)
* T6 (T6A2
* T6A5
* T6B5
* T6C5)
* T7 (T7B5)

 |
| Kĺbové (KT, RT) | 
* K1
* K2
* KT4
* K5
* KT8D5 (KT8D5N)
* RT6 (RT6N1
* RT6S)
* RT8D5

 |
| Vlečné (B) | 
* B3
* B4
* B6A2

 |
| Ostatné (pre NDR) | 
* T2D
* B2D

 |
| Pozri aj: Typové označenie električiek ČKD |